Predkladacia správa

Oficiálne vzťahy Slovenskej republiky s EUMETSAT-om sa začali v roku 1992, keď medzi vtedajším Československom a EUMETSAT-om bola podpísaná dohoda o spolupráci, ktorou bol legalizovaný prístup Českého a Slovenského hydrometeorologického ústavu k produktom EUMETSAT-u.  Táto dohoda bola znovu potvrdená aj po rozdelení Československa a až do roku 1999 zostala jedinou platformou pre vzájomné vzťahy.
Vláda Slovenskej republiky na svojom zasadnutí dňa 30. júna 1999 uznesením č. 566 súhlasila s uzavretím Dohody o štatúte spolupracujúceho štátu medzi vládou Slovenskej republiky a Európskou organizáciou pre využívanie meteorologických satelitov (EUMETSAT). Dohoda na obdobie 5 rokov bola podpísaná v Bratislave dňa 6. júla 1999. Dvomi dodatkami podľa uznesení vlády SR č. 654 z 30. júna 2004 a č. 1206 z 15. 12. 2004 bola platnosť dohody predĺžená do 31. 12. 2005. Uznesením vlády SR č. 1206 z 15. 12. 2004 bola súčasne uložená úloha ministrovi životného prostredia a ministrovi zahraničných vecí uskutočniť do 31. 12. 2005 nevyhnutné opatrenia, aby sa Slovenská republika stala dňom 1. januára 2006 členom  Európskej organizácie pre využívanie meteorologických satelitov (EUMETSAT).
EUMETSAT vznikol s cieľom zabezpečiť spoluprácu v oblasti satelitnej meteorológie,  predpovede počasia, monitoringu klímy a detekcie globálnych klimatických zmien. Vstupom do EUMETSAT-u pripojujú členské krajiny svoj finančný a odborný potenciál k plneniu tejto misie. EUMETSAT ako jedna z najvýznamnejších európskych organizácií zohráva aktívnu úlohu aj pri plnení relevantných aspektov programov Európskej únie rozvíjaním partnerstva s Európskou komisiou. EUMETSAT je intenzívne zapojený aj do vývoja novej európskej kozmickej politiky. Satelitné dáta majú veľký význam nielen pre bezpečnosť obyvateľstva, ale aj pre vojenské aplikácie, zvlášť pre členov NATO. EUMETSAT je v nepretržitom dialógu s NATO o využívaní dát EUMETSAT-u pre vojenské účely. Satelitné pozorovania sú podstatným vstupom do systémov pre klasickú a numerickú predpoveď počasia a tiež pomáhajú pri diagnostike katastrofických javov v atmosfére a hydrosfére. Významnou oblasťou využitia satelitných informácií je príprava  veľmi krátkodobých predpovedí počasia, t. j. na niekoľko hodín a pre relatívne malé regióny. Diagnostikuje sa a predpovedá vývoj búrok, oblastí turbulencie, oblastí s tvorbou námrazy, lokalizujú sa dýzové prúdenia. Tieto výstupy sa uplatňujú pri riadení leteckej dopravy a predpovedi živelných pohrôm, povodní, atď.  Satelitné dáta sa ďalej využívajú v klimatologických štúdiách a pri sledovaní zmien klímy. 
Plnoprávne členstvo v EUMETSAT-e prináša členskému štátu okrem prístupu k dátam, aj možnosť spolupráce s odbornými zložkami organizácie na úrovni expertov, spoločné know-how a bezprostredný prístup k vyvinutým produktom. Vývoj a prevádzka satelitných systémov sú finančne náročné aktivity. Všeobecne sa však investície v tejto oblasti považujú za vysoko efektívne, čo potvrdzuje nepriamo aj členstvo všetkých ekonomicky významných krajín Európy v EUMETSAT-e. Seriózne ekonomické odhady stanovujú pomer medzi úžitkom a nákladmi v rozpätí 5 – 20. Okrem dát a odborných prínosov otvára vstup SR do EUMETSAT-u pre slovenské firmy cestu k zákazkám EUMETSAT-u, pretože asi 90 % ročného rozpočtu (asi 12 miliárd Sk v roku 2005) je spotrebované na produkty a služby európskeho priemyslu. EUMETSAT sa významne angažuje aj v rozvoji jedného z najambicióznejších kozmických projektov súčasnosti GMES (Globálne monitorovanie pre bezpečnosť a životné prostredie), ktorý inšpirovala a financuje EÚ. Po vstupe SR do EUMETSAT-u sa cez túto organizáciu otvorí pre slovenských špecialistov a firmy možnosť zúčastniť sa podnikateľsky a odborne týchto aktivít.  Hlavnou spolupracujúcou odbornou organizáciou je Slovenský hydrometeorologický ústav Bratislava (SHMÚ), ktorý sa v rámci možností štatútu spolupracujúceho štátu aktívne zapojil do činnosti pracovných skupín a využil toto doterajšie obdobie na personálnu, odbornú a materiálnu prípravu na plnohodnotnú spoluprácu s EUMETSATOM. Vstupom SR do EUMETSAT-u sa otvorí prístup k dátam a odborným kapacitám organizácie nielen SHMÚ, ale všetkým potenciálnym partnerom a užívateľom v SR. 
Členstvo v EUMETSAT-e si vyžiada pomerne vysoké náklady, čo priamo ovplyvňuje výdavky štátneho rozpočtu. Celkový poplatok pre Slovenskú republiku v roku vstupu do organizácie sa rovná súčtu ročného členského príspevku a jednorazového vstupného poplatku. Zodpovedajúci ročný členský príspevok bol stanovený na 0,27 % rozpočtu EUMETSAT-u, čo zodpovedá sume 583 093 EUR. Jednorazový vstupný poplatok bol Radou EUMETSAT-u stanovený na 830 tis. EUR. Na druhej strane však treba vidieť prínosy vyplývajúce z možností využívania produktov EUMETSAT-u, ktoré sa prejavia predovšetkým v zlepšení detekcie a predpovedi nebezpečných poveternostných javov, vo zvýšení kvality predpovede počasia a následne v skvalitnení poskytovaných informácií verejnosti a podnikateľskej sfére.
Základnými zmluvnými dokumentmi EUMETSAT-u sú:
1.	Dohovor o zriadení Európskej organizácie pre využívanie meteorologických satelitov (EUMETSAT), uzatvorený v Ženeve 24. mája 1983, upravený Protokolom zmien k Dohovoru o zriadení Európskej organizácie pre využívanie meteorologických satelitov (EUMETSAT) z Darmstadtu 5. júna 1991 (ďalej len „dohovor“),
2.	Protokol o výsadách a imunitách Európskej organizácie pre využívanie meteorologických satelitov (EUMETSAT),  Darmstadt 1. december 1986, s redakčnými zmenami  a doplneniami z 3. decembra 2002 (ďalej len „protokol“).

Dohovor je v súlade s čl. 7 ods. 4 Ústavy Slovenskej republiky medzinárodnou zmluvou, z ktorej vzniká Slovenskej republike členstvo v medzinárodnej organizácii. V prípade protokolu ide o medzinárodnú zmluvu v zmysle čl. 7 ods. 5 Ústavy SR, ktorá priamo zakladá práva a povinnosti fyzických a právnických osôb, a preto je súčasťou materiálu Doložka prednosti.
Predkladaný materiál okrem vyššie uvedených základných dokumentov EUMETSAT-u, ku ktorým musí, po ich schválení vládou SR a pred ich ratifikáciou, vyjadriť súhlasné stanovisko Národná rada Slovenskej republiky, obsahuje aj Protokol o finančných náležitostiach týkajúcich sa pristúpenia Slovenskej republiky k Dohovoru o zriadení Európskej organizácie pre využívanie meteorologických satelitov (EUMETSAT). Týmto protokolom sa zakladá vzťah medzi EUMETSAT-om a vládou SR a podlieha schváleniu vládou SR.
Dopad predkladaného materiálu na verejné financie, životné prostredie, zamestnanosť a na podnikateľské prostredie a jeho ekonomický vplyv je vymedzený v Doložke finančných, ekonomických, environmentálnych  vplyvov, vplyvov na zamestnanosť a podnikateľské prostredie.
         Predkladaný materiál bol v medzirezortnom pripomienkovom konaní, v rámci ktorého bolo oslovených 21 subjektov, pripomienky uplatnili 4 subjekty. Dve zásadné pripomienky boli predmetom rozporového konania s MZV SR a MF SR, pričom rozpor s MZV SR bol odstránený. Všetky pripomienky uplatnené v rámci medzirezortného pripomienkového konania, s výnimkou zásadnej pripomienky MF SR, boli akceptované. 
Materiál bol dňa 16.8.2005 prerokovaný a s pripomienkami schválený v Legislatívnej rade vlády SR. Materiál sa na rokovanie vlády SR predkladá, po zapracovaní pripomienok LRV SR, s pretrvávajúcim rozporom medzi MŽP SR a MF SR, ktorý sa nepodarilo odstrániť ani po rokovaní štátnych tajomníkov, ktorému predchádzalo spoločné rokovanie zástupcov MŽP SR  a MF SR na nižšej úrovni.